АҞӘА, цәыббра 23 – Sputnik. Аҟәа ақалақь апрокуратура ашьаус хацнаркит аҳҭнықалақь аҿы аԥҳәыс лышьра инамаданы ҳәа аанацҳауеит ареспублика апрокуратура.
Ашьаус хацыркуп Аԥсны АЗ ахәҭаҷ 99 ахәҭа 1 (гәҭакылатәи ауаҩшьра) инақәыршәаны.
"Ауаҩшьра аҭыԥ аман 2020 шықәса цәыббра 18-19 ауха, Ҭраԥшь имҩа, аҩны № 23 аҟны. Ишьақәыргылам ахаҿы, атәылауаҩ Оганиан Раиса Илиа-иԥҳа, 1940 шықәса рзы ииз, лыҩны дыҩналаны ицагәаз маҭәарла длысны дишьит", - ҳәа аҳәоит адырраҭараҿы.
Ахҭыс ахьыҟалаз аҭыԥ ҭҵаауп, аҿахәҿыхра мҩаԥыргоит, аекспертиза мҩаԥгахоит.
Огониан дызшьыз ахаҿы ишьақәыргылареи иаанкылареи рзы анапынҵа нашьҭуп Аҩныҵҟатәи аусқәа рминистррахь.